Eerste elektriese bus in SA vervaardigFoto: Verskaf Suid-Afrika het pas sy eerste elektriese bus vervaardig, en die resultaat is indrukwekkend. Die EV Green is ŉ elektriese bus wat ongeveer 400 km kan ry voor hy weer herlaai moet word. “Ons busontwerp is met groot opgewondenheid en entoesiasme ontvang deur busdiensverskaffers en -vervaardigers,” sê Frans Schutte van Electric Vehicle Green (EV Green) ná die bekendstelling in Vereeniging. Dié maatskappy het ŉ ou bus gekoop en laat “oordoen” – die enjin en ratkas uitgehaal en ŉ elektriese motor en battery ingesit. “In hierdie stadium het ons ŉ loodkristal-battery in die bus wat so 6 – 8 uur gelaai moet word. Ons laai dit oornag en dan ry die bus so 400 km. Jy verander nie die basis van die voertuig nie, jy ruil net die enjin om,” sê Frans. Die EV Green-bus het ŉ outomatiese ratkas, geen uitlaatgasse nie en sy enjin is doodstil. ŉ Laaistelsel is in die bus ingebou wat die laaiproses vergemaklik. Al wat jy benodig, is ŉ driefase-kragpunt. Met geen dieseluitgawes nie, is die besparing op dié busweergawe, veral vir groot busdiensverskaffers, baie groot. Frans meen die grootste hoeveelheid koolstofuitlating is afkomstig van motors en dat die elektriese voertuig die wêreld sal verander – nie net figuurlik nie maar ook letterlik. “Dit gaan oor aardverwarming – as daar geen uitlaatgasse is nie, is die druk op die aarde soveel minder.” Cobus Pentz, ontwerper van die elektriese dryftrein, het ŉ topspoed van 100 km/h bevestig sowel as die moontlikheid van ŉ roete van 200 tot 400 km tussen laaitye. Nog ŉ bus sal omgeskakel word vir die Golden Arrow-busdiens in Kaapstad en vir ses maande as toetsbus dien. Dié bus sal geen ratkas hê nie en ŉ topspoed van ongeveer 70 km per uur lewer. Ipelegeng Vereeniging het verdere voorleggings aan hulle direkteure aangevra met die oog daarop om die bus op hulle roetes te toets. “Mense dink dit is onmoontlik, maar ons bus is getoets en hy werk. Ons gaan dit in bruikleen vir ŉ maand aan ŉ busdiensverskaffer in Vereeniging skenk. Hulle gaan ŉ roete bedryf om skoolkinders op te laai en weer af te laai.” ŉ Tweede bekendstelling van die bus sal op 14 Junie in Vereeniging gehou word. Stuur ŉ e-pos na [email protected] vir meer besonderhede. [vimeo 187968042 w=640 h=356]